રાષ્ટ્રીય સ્વયંસેવક સંઘની બે તૃતીયાંશ શાખાઓ ગામડાઓમાં અને એક તૃતીયાંશ નગરોમાં ચાલે છે. ભારતમાં લગભગ ૬૦ ટકા સમાજ આજે પણ ગામડાંઓમાં રહે છે. વર્તમાન સમયમાં આ સમાજ અનેક પ્રકારના પડકારોનો સામનો કરી રહ્યો છે. માટે સંઘની અખિલ ભારતીય કાર્યકારી મંડળની બેઠકમાં શાખાઓના માધ્યમ થકી ગામડાંઓમાં હજુ વધુ કામ કરવાની જરૂરિયાત પર ભાર મૂકવામાં આવ્યો. ગ્રામીણક્ષેત્રે સમરસતા એ એક મોટો પડકાર છે. સંચાર માધ્યમોની ઉપલબ્ધતા છતાં પણ ગ્રામીણ ક્ષેત્રોમાં સાચી અને ઉપયોગી જાણકારીઓનો અભાવ છે. ગામડાંઓમાં સાચી જાણકારી અને દૃષ્ટિકોણ પહોંચાડવાનો પ્રયાસ કરવો જોઈએ. અખિલ ભારતીય કાર્યકારી મંડળની બેઠકના સમાપન અવસરે સંઘના કાર્યવાહ શ્રી સુરેશ ભૈય્યાજી જોશીએ પત્રકારો સાથેની વાતચીત દરમિયાન ત્રણ દિવસીય બેઠકમાં લેવાયેલ પ્રમુખ નિર્ણયોની જાણકારી આપતાં આ વાત કરી હતી.